醉学士歌
方徵 (Ming)
词臣献赋蓬莱宫，御前赐燕春融融。驼峰奇味出翠釜，玉瓶泻酒玻璃钟。青毡赐坐列左右，三爵不识貌益恭。金华仙伯年最耄，鹤发垂领明方瞳。中官宣劝令再酌，陡觉眼缬添新红。天颜回顾发微笑，亲禦翰墨挥蛟龙。宝章既成自天降，日月照耀光瞳眬。老臣再拜重感激，一心报国惟公忠。踉跄步出阙门去，皎皎月上龙楼东。史臣彤管会当纪，明良自古欣相逢。